SKRIFTLIG FORESPØRGSEL E-3050/02

af Bart Staes (Verts/ALE) til Kommissionen

(24. oktober 2002)

Om: Anvendelse af epoxyderivater i forbindelse med lagring af vin

I Kommissionens direktiv 2002/16/EF(1) om anvendelse af bestemte epoxyderivater i materialer og genstande bestemt til at komme i berøring med levnedsmidler anfører Kommissionen i betragtningerne, at der er sat alvorlige spørgsmålstegn ved sikkerheden i forbindelse med anvendelse af epoxypropylether (=BADGE). Analyseresultater har vist signifikante niveauer af disse stoffer og derivater heraf i visse fødevarer.

I betragtning 11 anfører Kommissionen, at Anvendelsen og/eller forekomsten af BADGE, BFDGE og NOGE i plastmaterialer og -genstande, overfladebelægning såsom fernis, lak og maling samt klæbemidler bør reguleres på fællesskabsplan for at undgå risici for menneskers sundhed og tekniske hindringer for varernes frie bevægelighed.

Til trods for disse bekymringer reagerer én medlemsstat lige modsat. De italienske sundhedsmyndigheder tillader ikke vinproducenter at producere vin i beton, uden at beholdernes inderside er behandlet med epoxyfarve. Bortset fra at beton, sammen med træ og terrakotta er det ældste og efter manges mening (bl.a. mange gode franske vinhuses) bedste materiale til at lagre vin, har dette medført, at strengt biologisk vinproduktion ikke længere er mulig i Italien. Økomærket, Ecocert, tillader ikke anvendelse af epoxyfarve.

Hvad er Kommissionens holdning til, at de italienske sundhedsmyndigheder tvinger vinbønderne til at smøre et muligvis giftigt produkt (=epoxyfarve), der påvirker fødevarerne, på vinbeholdernes inderside?

Findes der EU-retsforskrifter om lagring af vin i almindelighed, og mere specifikt om de forskellige alternativer, som f.eks. lagring i beton med eller uden epoxyderivater?

Viser uenigheden mellem de italienske sundhedsmyndigheder og skaberen af Ecocert ikke, at der er behov for konsistente EU-retsforskrifter om anvendelse af epoxyderivater.

(1) EFT L 51 af 22.2.2002, s. 27.

Samlet svarafgivet på Kommissionens vegne af Franz Fischlerpå skriftlige forespørgsler E-3050/02 og E-3073/02

(6. december 2002)

Vinbeholdere skal opfylde de almindelige krav i Rådets direktiv af 21. december 1988 om materialer og genstande, bestemt til at komme i berøring med levnedsmidler(1).

Ifølge direktivets artikel 2 må disse materialer og genstande ikke under de for deres anvendelse normale eller forventelige forhold afgive bestanddele til levnedsmidlerne i et omfang, der kunne:

- frembyde en fare for menneskers sundhed

- medføre en uacceptabel ændring af sammensætningen af levnedsmidlerne eller en organoleptisk forringelse deraf.

Anvendelsen af bestemte epoxyderivater, særligt BADGE, BFDGE og NOGE, i materialer og genstande, bestemt til at komme i berøring med levnedsmidler, er fastsat i Kommissionens direktiv 2002/16/EF af 20. februar 2002 om anvendelse af bestemte epoxyderivater i materialer og genstande, bestemt til at komme i berøring med levnedsmidler. Forbrugernes sundhed beskyttes, forudsat at producenterne af epoxyderivater overholder bestemmelserne i direktiv 2002/16/EF.

Kommissionen finder derfor, at alle materialer og genstande, der overholder bestemmelserne i disse direktiver, kan anvendes til at lagre alle former for levnedsmidler, og dette gælder også for betonbeholdere.

I artikel 37 i Rådets forordning (EØF) nr. 2392/89 af 24. juli 1989 om fastsættelse af almindelige regler for betegnelse og præsentation af vin og druemost(2) fastsættes betingelserne for lagring af vin og vinprodukter. I disse betingelser findes der ikke nogen nærmere angivelse af sammensætningen eller bestanddelene af de materialer, der anvendes til indersiden af vinbeholderne. I EU-lovgivningen fastsættes der i øvrigt heller ikke nogen nærmere regler herfor.

Uenigheden mellem de italienske myndigheder og Ecocert-organisationen betyder ikke, at der er behov for yderligere bestemmelser om anvendelsen af epoxyderivater, eftersom anvendelsen af disse i materialer og genstande, bestemt til at komme i berøring med levnedsmidler, er fastsat på EU-niveau i direktiv 2002/16/EF.

(1) EFT L 40 af 11.2.1989.

(2) EFT L 232 af 9.8.1989.